Document ID: 32008R1181

ΚΑΝΟΝΙΣΜΌΣ (ΕΚ) αριθ. 1181/2008 ΤΗΣ ΕΠΙΤΡΟΠΉΣ
της 28ης Νοεμβρίου 2008
σχετικά με την τροποποίηση του κανονισμού (ΕΚ) αριθ. 616/2007 για το άνοιγμα και τον τρόπο διαχείρισης κοινοτικών δασμολογικών ποσοστώσεων για το κρέας πουλερικών καταγωγής Βραζιλίας, Ταϊλάνδης και άλλων τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 144 παράγραφος 1 και το άρθρο 148, σε συνδυασμό με το άρθρο 4,
την απόφαση 2007/360/ΕΚ του Συμβουλίου, της 29ης Μαΐου 2007, σχετικά με τη σύναψη συμφωνιών υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης για την τροποποίηση των παραχωρήσεων όσον αφορά τα κρέατα πουλερικών, δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (ΓΣΔΕ του 1994) (2), και ιδίως το άρθρο 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 616/2007 της Επιτροπής (3) προβλέπει, στο άρθρο 5 παράγραφος 2, ότι οι αιτήσεις πιστοποιητικών συνοδεύονται από σύσταση εγγύησης 50 EUR ανά 100 χιλιόγραμμα.
(2)
Λαμβανομένων υπόψη των νέων όρων που εφαρμόζονται στις εισαγωγές προϊόντων καταγωγής Βραζιλίας, κρίνεται σκόπιμο να καθοριστεί το ποσό της εγγύησης για τα πιστοποιητικά σε κατάλληλο επίπεδο, ώστε να διασφαλίζονται η ορθή διαχείριση των δασμολογικών ποσοστώσεων και η ικανοποιητική πρόσβαση των επιχειρηματιών σε αυτές.
(3)
Λαμβανομένης υπόψη της μείωσης της εγγύησης, είναι σκόπιμο, επίσης για λόγους ορθής διαχείρισης, να αυξηθεί η μέγιστη ποσότητα την οποία δικαιούται να ζητήσει κάθε επιχειρηματίας για τις ποσοστώσεις της ομάδας 1.
(4)
Ως εκ τούτου, πρέπει να τροποποιηθεί αναλόγως ο κανονισμός (ΕΚ) αριθ. 616/2007.
(5)
Λαμβάνοντας υπόψη ότι η περίοδος υποβολής των αιτήσεων για την επόμενη υποπερίοδο αρχίζει την 1η Δεκεμβρίου 2008, είναι απαραίτητο να αρχίσει να εφαρμόζεται ο παρών κανονισμός από την ημερομηνία αυτή.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 παράγραφος 5 του κανονισμού (ΕΚ) αριθ. 616/2007 αντικαθίσταται από το ακόλουθο κείμενο:
«5. Οι αιτήσεις έκδοσης πιστοποιητικού πρέπει να αφορούν τουλάχιστον 100 τόνους και, κατ’ ανώτατο όριο, το 10 % της διαθέσιμης ποσότητας για τη συγκεκριμένη ποσόστωση στη διάρκεια της συγκεκριμένης περιόδου ή υποπεριόδου. Ωστόσο, για τις ομάδες 2 και 3, οι αιτήσεις έκδοσης πιστοποιητικού μπορούν να αφορούν κατ’ ανώτατο όριο το 5 % της διαθέσιμης ποσότητας για τη συγκεκριμένη ποσόστωση στη διάρκεια της συγκεκριμένης περιόδου ή υποπεριόδου.
Για τις ομάδες 3, 6 και 8, η ελάχιστη ποσότητα, την οποία πρέπει να αφορά η αίτηση έκδοσης πιστοποιητικού, μειώνεται σε 10 τόνους.»
Άρθρο 2
Το άρθρο 5 παράγραφος 2 του κανονισμού (ΕΚ) αριθ. 616/2007 αντικαθίσταται από το ακόλουθο κείμενο:
«2. Οι αιτήσεις πιστοποιητικών συνοδεύονται από σύσταση εγγύησης 50 EUR ανά 100 χιλιόγραμμα.
Ωστόσο, για τις αιτήσεις που αφορούν τις ομάδες 1, 4 και 7, το ποσό της εγγύησης ανέρχεται σε 10 EUR ανά 100 χιλιόγραμμα.»
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Δεκεμβρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Νοεμβρίου 2008.

Labels: 17
5
3
18
15